钦定古今图书集成/明伦汇编/氏族典/第208卷 > 曹光实
## 钦定古今图书集成/明伦汇编/氏族典/第208卷 > 曹光实

按《宋史曹光实传》：“光实，雅州百丈人。父畴，为蜀静南
军使。光实少武勇，有胆气，轻财好施，不事细行。畴卒，
光实嗣职，迁永平军节度、管内捕盗游奕使。乾德中，
太祖命王全斌等平蜀，俄而盗贼群起，夷人张忠乐
尝憾光实，率众杀其族三百馀口。光实诣全斌，具以
事白，誓雪冤愤。时蜀中诸郡未下，令率兵先导，乃署”
光实为义军都指挥使，知黎、雅二州兼都巡检使，安
集劳来，蛮族怀之。六年，全斌遣入贡京师，诏以为黎
州刺史。开宝三年，改唐州刺史。及平交、广，群盗未息，
以光实为岭南诸州都巡检使。太平兴国二年，就迁
本州团练使。车驾征河东，以光实知威胜军事。河东
平，命为汾、辽、石、沁等州都巡检使。五年，改汝州团练
使。李继捧之入朝也，以光实为银、夏、绥、麟、府、丰、宥州
都巡检使。继捧弟继迁逃入蕃落为边患。使人绐光
实致情款，期某日降于葭芦川。光实信之。及期，继迁
设伏迎致，光实遂遇害。卒，年五十五。